Document ID: 31981R3423

31981R3423
L 345/50
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3423/81 НА КОМИСИЯТА
от 30 ноември 1981 година
относно предоставянето на информация от държавите-членки за износа на зърнени и оризови продукти като хранителна помощ
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2727/75 на Съвета от 29 октомври 1975 г. за общата организация на пазара на зърнени култури (1), последно изменен с Регламент (ЕИО) № 1949/81 (2), и по-специално член 24 от него,
като взе предвид Регламент (ЕИО) № 1418/76 на Съвета от 21 юни 1976 г. за общата организация на пазара на ориз (3), последно изменен с Акта за присъединяването на Гърция, и по-специално член 26 от него,
като има предвид, че изпълнението на ангажиментите, поети от Общността в рамките на Конвенцията за хранителна помощ, трябва да се извършва в тясна връзка с управлението на общата организация на пазарите на зърнени култури и ориз по отношение на операциите за хранителна помощ на национално равнище и на общностно равнище;
като има предвид, че е необходимо, в контекста на споменатата конвенция, Комисията да разполага с определена информация, отнасяща се до осъществяването на хранителната помощ както на национално равнище, така и на общностно равнище;
като има предвид, че мерките, предвидени в настоящия регламент, са в съответствие със становището на Управителния комитет по зърнените култури,
ПРИЕ НАСТОЯЩИЯ РЕГЛАМЕНТ:
Член 1
1. Държавите-членки предоставят на Комисията информацията, посочена в приложението, отнасяща се до износа на зърнени и оризови продукти под формата на хранителна помощ, извършена на национално равнище и на общностно равнище, съгласно Конвенцията за хранителна помощ, за всеки календарен месец, не по-късно от четири седмици след края на съответния месец.
2. По отношение на операциите, проведени през периода от 1 август 1981 г. до датата на влизането в сила на настоящия регламент, държавите-членки предоставят на Комисията информацията, посочена в параграф 1, не по-късно от 31 декември 1981 г.
Член 2
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 ноември 1981 година.

Labels: 12
17
5